**Festival la final. EUROMARIONETE 2019 – ultima cortină**

Mai bine de o duzină de spectacole și tot atâtea povești. Întâmplări cu farmec aparte pentru spectatori mari și mici. Întâlniri între artiști și public. Călătorii în lumea magică a poveștilor. Și aplauze. Multe aplauze. Pe scurt: Euromarionete 2019, festival peste care s-a lăsat ultima cortină vineri seara. Și asta, după șase zile în care lumea păpușărească a fost la ea acasă, la Arad.

„*A fost ediția cu numărul XX a Festivalului Internațional de Teatru de Animație - EUROMARIONETE. O ediție în care am avut parte doar de bucurii: de spectacole unul și unul și de un public absolut extraodinar. Copiii s-au bucurat de magia poveștilor jucate pe scenele noastre, iar spectatorii adulți au fost impresionați profund de spectacolele dedicate lor. Care ar fi concluzia acestei ediții, acum, la final? Că teatrul de păpuși este și va rămâne viu indiferent de vreme și vremuri, iar Festivalul Euromarionete de la Arad este o întâmplare artistică – reper pentru toți cei care iubesc teatrul și poveștile spuse cu farmec și tâlc*.” – spune Christian Caimacan, directorul artistic al FITA 2019

Astfel, zi de zi, spectatorii au avut parte de cele mai inspirate montări ale momentului. Pe scenele Trupei Marionete și ale Teatrului Clasic „Ioan Slavici” Arad, dar și în școlile arădene, pe stradă sau la Atrium Mall, s-au spus povești create de artiști ai unor trupe din țară: Teatrul Clasic „Ioan Slavici” Arad – Trupa Marionete, Teatrul pe roți (Arad), Art Puppetry (Târgu Mureș), Teatrul „Masca” (București), Teatrul de păpuși „Prichindel” (Alba Iulia), Teatrul de păpuși „Gulliver” (Galați), Teatrul „Arlechino” (Brașov), Teatrul pentru copii și tineret „Colibri” (Craiova), Teatrul pentru copii și tineret „Căluțul de mare” (Constanța), Teatrul Municipal (Baia Mare) și Teatrul „Țăndărică” (București) sau din străinătate: „Kövér Bélaó” Bábszínház – Szeged / Ungaria, Puppets Lab (Bulgaria), David Zuazola (Spania) și Le Crique (Franța).

În cele șase zile ale FITA 2019, programul de spectacole a fost completat de așa numitele „Întâlniri 5 o’clock” , desfășurate în fiecare zi, în foaierul Trupei Marionete și moderate de jurnalista Louana Pleșea, de la Radio România Cultural. Acestea au fost un bun prilej de întâlnire informală între artiștii prezenți în festival și între actori și public.

„ *O întâmplare cu totul specială a fost și încă este, până în 27 octombrie, expoziția pe care i-am dedicat-o lui Cristian Frangopol – un om-esențial pentru teatrul de păpuși arădean. Dincolo de marionetele vechi, schițele și afișele expuse, de călătoria prin timp pe care am dăruit-o publicului, expoziția a fost și o... casă bună pentru mici ateliere dedicate puștilor dornici să cunoască tainele teatrului de păpuși*.” – spune Christian Caimacan, directorul artistic al Euromarionete 2019.

Festivalul Interațional de Teatru de Animație EUROMARIONETE 2019 a fost organizat de Teatrul Clasic „Ioan Slavici” Arad – Trupa Marionete, în parteneriat cu Centrul Muzeal Arad, Centrul Municipal de Cultură și Artă și Foto Club Arad. Sponsori ai evenimentului au fost: Cramele Miniș, Cicor, Ibis Styles, Promun, Shop Construct by Rodspectra, Belle Event, La Bottega, Libelula, Paula &Victor Gourmet, Fornetti, Mediasoft, Resco, Olya home cake, Art Café, Laborator prăjituri Oana, Salon Marem, Amiral Events and Style, Denovo Caffe, Magazinul de cartușe și Alma Delis.

Parteneri media: TVR, Radio România Cultural, Radio România Timișoara, Arad Online, Radio România Arad, TV Arad, ARQ, Glasul Aradului, Jurnal Arădean, Arad Culture, Ghidul Arădean, News Arad și Vestic.ro.